Imtella' Jannar 9, 2022 - Aġġornata 9 Ta' Jannar, 2022 2:18pm Il-Prim Ministru u Mexxej tal-Partit Laburista Robert Abela ħabbar li l-miżura tal-wage supplement se tkun qed tiġi estiża wara Jannar. Waqt li kien qed jiġi intervistat fuq ONE Radio, il-Prim Ministru qal li din il-miżura salvat ħafna impjiegi u li grazzi għaliha llum f'Malta hawn l-inqas rata ta' qgħad u li kien għalhekk illi ġie deċiż li din il-miżura tibqa' fis-seħħ sakemm ikun hemm bżonn biex jiġu mejgħuna n-negozji u l-ħaddiema. Dr Abela qal li tul il-pandemija ingħataw b'erba' biljun ewro f'għajnuna lill-familji Maltin imqassma f'diversi miżuri li laqtu l-faxex kollha tas-soċjetà. Huwa qal li jemmen li ġej żmien sabiħ, u li huwa ta' sodisfazzjon meta anke f'dawn iż-żminijiet jiġi mistieden biex jinawgura investimenti ġodda. Dwar il-baġit għal din is-sena, il-Prim Ministru qal li l-baġit apparti ġie imfassal, issa qed jiġi implimentat. Qal li ma' dan il-Gvern in-nies jafu fiex qegħdin u jafu li kulħadd jinsab aħjar milli kien seba' snin ilu. Dr Abela tkellem dwar iż-żieda fil-prezzijiet tal-enerġija fl-Ewropa, u qal li b'differenza minn kif kien isir qabel, il-Gvern jara dak li qed iseħħ barra minn Malta sabiex jipprepara lilu nnifsu bl-aqwa mod u ma jitfax piżijiet żejda fuq in-nies. Huwa qal li hekk kif pajjżina jinsab għaddej minn pandemija, Malta għandha l-irħas prezzijiet tal-enerġija u tal-fjuwil fiż-żona Ewro, u l-inqas rati ta' taxxi għall-ħaddiema. Dwar il-pandemija, il-Prim Ministru qal li n-nies qed jikkonkorru għat-teħid tal-booster, li qal hija l-arma tad-dinja kontra l-Covid u qal li min jieħu t-tilqima jkun qed jipproteġi lilu nnifsu u lil dawk ta' madwaru. Fakkar fl-impenn tal-Gvern u tal-ħaddiema tas-settur tas-saħħa biex inġiebu dożi biżżejed sabiex sal-lum ingħataw iktar miljun u mitt elf doża. Għamel appell ukoll lil dawk il-ġenituri li għadhom ma laqqmux lit-tfal sabiex jagħmlu l-kuraġġ u japplikaw. Dr Abela qal kif il-booster u l-vaċċin kienu kruċjali sabiex in-numri ta' persuni fl-Isptar u fit-Taqsima tal-Kura Intensiva jibqgħu stabbli. Dr Abela aħaq li ħafna pajjiżi fejn hemm ammont kbir ta' nies mhux imlaqqma kellhom jirrikorru għal lockdown, u wissa li l-istess jista' jiġri f'Malta jekk in-nies ma jirrikorrux għat-tilqima. Il-Prim Ministru qal li l-mibegħda mhux postha fis-soċjetà Maltija, u li kien ta' dispjaċir li seħħ il-qtil ta' Paulina Dembska. Qal li kull wieħed u waħda minna għandu responsabilità, anke fuq dak li jingħad fuq il-midja soċjali. Fakkar kif il-korp tal-Pulizija għandu taqsima speċjalizzata sabiex tikkumbatti l-hate speech f'Malta, iżda lil hinn mill-bidliet leġiżlattivi, qal li għandu jkun hemm bidla fil-kultura u fl-attitudni. Il-Prim Ministru żied jgħid li dan il-Gvern għamel rekord ta' liġijiet li saħħew is-saltna tad-dritt f'Malta, flimkien ma' riformi bbażati fuq rakkommandazzjonijiet li kienu ilhom isiru snin, u li kien Gvern Laburista li wettaqhom. Qal li issa jmiss li jsiru liġijiet ibbażati wkoll fuq dak li ħareġ mill-inkjesta tal-qtil ta' Daphne Caruana Galizia. Huwa qal ukoll li saru konsultazzjonijiet mal-Istitut tal-Ġurnalisit Maltin flimkien ma' bosta ġurnalisti, u flimkien ġew imfassla għadd ta' emendi leġiżlattivi, li se jsiru bl-akbar trasparenza.